Chris Guillebeau

VEDĽAJŠÍ PRÍJEM

OD NÁPADU K PENIAZOM ZA 27 DNÍ

Ukážka z elektronickej knihy

SIDE HUSTLE

Copyright © 2017 by Chris Guillebeau

All rights reserved.

This translation published by arrangement with Crown Business, an imprint of the Crown Publishing Group, a division of Penguin Random House LLC.

Slovak edition © 2018 Eastone Group, a. s.

Translation © 2018 Mariana Secci

Z anglického originálu Side Hustle. From Idea to Income in 27 Days, vydaného vydavateľstvom Penguin Random House v roku 2017, do slovenčiny preložila Mariana Secci. V roku 2018 vydalo vydavateľstvo Eastone Books, Bratislava.

Redakčné úpravy: Marianna Petrová

Korektúry: Silvia Bálintová

Layout: Studio Eastone

Tlač: Kasico, a. s.

www.eastonebooks.com

Všetky práva vyhradené

Okrem použitia ukážok pre účely recenzie a kritiky žiadna časť tejto knihy nesmie byť reprodukovaná ani šírená v akejkoľvek forme alebo akýmikoľvek prostriedkami bez predchádzajúceho písomného súhlasu vydavateľa.

ISBN 978-80-8109-614-3

Vytvorenie elektronickej verzie Dibuk, s. r. o., 2019

VÁŠ 27-DENNÝ PLÁN

PRVÝ TÝŽDEŇ: VYTVORTE SI ARZENÁL NÁPADOV

Vedľajší príjem má veľa výhod, všetko ale začína tým správnym nápadom. Počas tohto prvého týždňa sa naučíte, ako nájsť dobrý nápad, ktorý funguje a zarobí vám peniaze.

1. DEŇ – PREDVÍDAJTE BUDÚCNOSŤ

Cesta od nápadu k peniazom začína odpoveďou na dôležitú otázku: Čo sa vo vašom živote zmení odo dnes za 27 dní?

2. DEŇ – ZISTITE, AKO RASTÚ PENIAZE NA STROMOCH

Niektoré nápady, ako zarobiť peniaze, sú lepšie, iné horšie. Zistite, akými tromi vlastnosťami sa vyznačuje skvelý nápad a ako prísť na to, ktoré nápady majú najväčší potenciál.

3. DEŇ – PRÍĎTE S VLASTNÝMI NÁPADMI, POŽIČAJTE SI CUDZIE ALEBO ICH ROVNO UKRADNITE

Využite, čo ste sa naučili o nápadoch s vysokým potenciálom a vymyslite, inšpirujte sa alebo rovno ukradnite aspoň tri nápady na zdroj vedľajšieho príjmu.

4. DEŇ – ZVÁŽTE PRE A PROTI KAŽDÉHO NÁPADU

Keď ste už prišli na viacero nápadov, dôkladne ich preštudujte, aby ste pochopili všetky ich klady a zápory.

5. DEŇ – NA KÚSKU PAPIERA SI VYPOČÍTAJTE SVOJ ZISK

Na to, aby ste odhadli, koľko by ste mohli zarobiť, nepotrebujete titul z ekonómie ani špeciálnu kalkulačku. Úplne vám postačí kúsok papiera, pero a pozorovacie schopnosti.

DRUHÝ TÝŽDEŇ: VYBERTE SVOJ NAJLEPŠÍ NÁPAD

Len čo máte v hlave viacero nápadov, musíte zistiť, ktoré sú najlepšie. Naučte sa, ako okamžite ohodnotiť a porovnať jednotlivé nápady tak, aby ste si s istotou vybrali ten, ktorý má najväčšiu šancu na úspech.

6. DEŇ – POROVNAJTE SVOJE NÁPADY POMOCOU SYSTÉMU HODNOTENIA VEDĽAJŠÍCH PRÍJMOV

Keď začnete uvažovať nad tým, ako si privyrobiť, s nápadmi sa zrazu roztrhne vrece. Tento systém vám ukáže, ako si vybrať ten najlepší nápad pomocou logiky podobnej aplikácii Tinder (najobľúbenejšia celosvetová online „zoznamka“).

7. DEŇ – STAŇTE SA DETEKTÍVOM

Len čo si vyberiete najlepší nápad, všímajte si, čo robia ostatní, a potom to urobte lepšie alebo inak.

8. DEŇ – DAJTE SI IMAGINÁRNU KÁVU SO SVOJÍM IDEÁLNYM ZÁKAZNÍKOM

Niekde tam vonku existuje človek, ktorý spĺňa všetky kritériá vášho ideálneho zákazníka. Čo sa od neho môžete dozvedieť?

9. DEŇ – ZMEŇTE SVOJ NÁPAD NA KONKRÉTNU PONUKU

Keď už máte skvelý nápad a jasnú predstavu o vašej budúcej klientele, musíte pretaviť nápad do konkrétnej ponuky. Ponuka v sebe zahŕňa prísľub, taktiku a cenu.

10. DEŇ – DAJTE SVOJMU NÁPADU PRÍBEH

Tak ako komiksoví superhrdinovia, aj váš vedľajší príjm potrebuje mať minulosť. Neponúkajte ľuďom len holé fakty, dajte im príbeh.

TRETÍ TÝŽDEŇ: PRIPRAVTE SA NA ŠTART

Rozhodli ste sa pre niektorý nápad, premenili ste ho na konkrétnu ponuku a viete, kto je vaším ideálnym zákazníkom. V tomto týždni sa naučíte, ako tohto človeka presvedčiť, prečo bez vášho produktu nedokáže žiť, a to bez toho, aby ste sa stratili v nepodstatných detailoch.

11. DEŇ – SPÍŠTE SI ZÁKLADNÉ INFORMÁCIE

Vynaliezavosť je pri vedľajšom príjme vašou najcennejšou devízou. Hoďte všetko nepodstatné za hlavu a sústreďte sa na dôležité veci.

12. DEŇ – STANOVTE CENU

Odhadnúť správnu cenu môže byť tvrdým orieškom aj pre ľudí, ktorí majú s vedľajšími príjmami bohaté skúsenosti. Zvoľte metódu zvýšených nákladov a riaďte sa pomocou dvoch jednoduchých pravidiel, čím výrazne zvýšite svoje šance na úspech.

13. DEŇ – PRIPRAVTE SI NÁKUPNÝ ZOZNAM

Aktivita vášho vedľajšieho príjmu si bude vyžadovať špecifické náradie, prostriedky a tovar. Zistite, kde môžete nájsť, zabezpečiť si alebo vytvoriť všetko, čo potrebujete pre to, aby ste mohli svoju ponuku uviesť na trh.

14. DEŇ – URČTE SPÔSOB PLATBY

V tejto chvíli už nemáte len hmlistú predstavu o tom, ako si zarobiť peniaze navyše. Ste už len na krok od skutočného spustenia vášho vedľajšieho príjmu. Predtým, než sa do toho pustíte, sa najprv uistite, že viete, ako vám za vaše služby ľudia zaplatia.

15. DEŇ – NAPLÁNUJTE PREDBEŽNÝ PRACOVNÝ POSTUP

Odštartovanie vášho vedľajšieho príjmu je takmer na spadnutie. Tým, že si krok po kroku vypíšete postup jednotlivých krokov, predídete problémom a budete sa cítiť sebaistejšie.

BONUSOVÝ KROK

16. DEŇ – VENUJTE O DESAŤ PERCENT VIAC ČASU NAJDÔLEŽITEJŠÍM ÚLOHÁM

Mnohí ľudia, ktorí s vedľajším príjmom začínajú, sa chytia do pasce zbytočných maličkostí. Vyhnite sa tomu od začiatku a sústreďte svoju pozornosť na dve základné veci.

ŠTVRTÝ TÝŽDEŇ: PREDSTAVTE SVOJ NÁPAD SPRÁVNYM ĽUĎOM

Po starostlivom naplánovaní sa neviete dočkať, kedy svoje služby ponúknete okolitému svetu. Práve teraz nastal ten správny čas! Naštudujte si všetko potrebné o marketingu, testovaní a zviditeľnení sa na bojisku v plnej zbroji.

17. DEŇ – UVEREJNITE SVOJU PONUKU

Kedy nastal ten najvhodnejší čas, aby ste zverejnili svoju ponuku a uvideli, čo sa stane? Zvyčajne predtým, než sa na to cítite dokonale pripravení.

18. DEŇ – PREDÁVAJTE AKO SKAUTKY

Aj keď máte úžasný produkt či službu a skvelú uvádzaciu ponuku, skutočné zárobky vám nezačnú padať z neba samy od seba. Inšpirujte sa skautmi a začnite predávať!

19. DEŇ – POŽIADAJTE O POMOC DESIATICH ĽUDÍ

Nežijeme na opustenom ostrove a len málokomu sa v podnikaní darí bez pomoci priateľov a známych. Keď začnete podnikať, nezabudnite poprosiť o pomoc priateľov, rodinu alebo možno aj poštára, aby vám pomohli dosiahnuť váš cieľ.

20. DEŇ – SKÚŠAJTE, SKÚŠAJTE A EŠTE RAZ SKÚŠAJTE

Keď začínate s novým vedľajším príjmom, zo začiatku zvyčajne netušíte, aký prístup sa vám najviac osvedčí. Na to, aby ste to zistili, vyskúšajte rôzne možnosti a zapisujte si výsledky.

21. DEŇ – NECHAJTE SI SKÚPIŤ VŠETOK SVOJ TOVAR

Väčšina ľudí urobí čokoľvek, aby si niečo kúpila v akcii. Osvojte si výhody akcií, zliav a špeciálnych ponúk a vyťažte z nich maximum.

BONUSOVÝ KROK

22. DEŇ – ZARÁMUJTE SI SVOJU PRVÚ ZAROBENÚ BANKOVKU

Poriadne oslávte prvé úspechy. Čaká vás ešte veľa práce, ale tieto malé víťazstvá vás dokážu naplniť nesmiernym uspokojením.

PIATY TÝŽDEŇ: PREHODNOŤTE A ZDOKONAĽTE

Vaše malé podnikanie je na svete! Gratulujeme a teraz sa pozrime na to, ako by ste mohli svoj úspech ešte znásobiť.

23. DEŇ – SLEDUJTE SVOJE POKROKY A ROZHODNITE O ĎALŠÍCH KROKOCH

Keď vidíte ohlasy na váš vedľajší príjem, zapíšte si tie najdôležitejšie a na ich základe podniknite ďalšie kroky.

24. DEŇ – VYLEPŠUJTE, ČO FUNGUJE, A ZBAVTE SA TOHO, ČOMU SA NEDARÍ

Postupne ako sa vášmu vedľajšiemu príjmu začne dariť, existuje nespočetne veľa možností, ako ho rozšíriť. Nenechajte sa rozptyľovať. Zistite, čo funguje a venujte tomu viac energie.

25. DEŇ – HĽADAJTE PENIAZE POD KAŽDÝM KAMEŇOM

Ak všetko ide ako po masle, pouvažujte nad pridaním ďalších služieb, aby ste lepšie splnili požiadavky svojich zákazníkov. Koniec koncov, ak by ste uvideli pri ceste ležať milión dolárov, nezodvihli by ste ho?

26. DEŇ – DOSTAŇTE TO Z HLAVY VON

Každý vedľajší príjem má svoje kľúčové systémy. Aj tie vaše sú pravdepodobne podvedome uložené niekde vo vašej hlave, a nie vždy si to uvedomujete. Na to, aby ste pri rozširovaní svojich služieb dosiahli významné pokroky (a ušetrili viac času), hľadajte si systém, kde sa len dá.

27. DEŇ – SPÄŤ DO BUDÚCNOSTI

Dorazili ste na koniec cesty... alebo je to len začiatok? Rozhodnite sa, či sa so svojím prvotným nápadom rozídete a skúsite niečo nové, pokúsite sa ho zveľadiť alebo ho jednoducho zmeníte na trvalý zdroj príjmu.

VŠELIČO MOŽNÉ:

PRÍLOHA 1: ZAČIATOČNÍCKA VÝBAVA PRE TÝCH, KTORÍ S VEDĽAJŠÍM PRÍJMOM ZAČÍNAJÚ

PRÍLOHA 2: AKO SI OVERIŤ ÚSPEŠNOSŤ NÁPADU ZA ZOPÁR DROBNÝCH NA FACEBOOKU

PRÍLOHA 3: NAPÍŠTE SVOJMU IDEÁLNEMU ZÁKAZNÍKOVI

PRÍLOHA 4: KÚPTE SI NEHNUTEĽNOSŤ S NÍZKOU AKONTÁCIOU A PRENAJÍMAJTE JU

ZDROJE A BEZPLATNÉ NÁSTROJE

SPÔSOB VEDĽAJŠIEHO PRÍJMU

Keď istý Brit, ktorý riadil stavebnú firmu, napísal sériu článkov o akváriách pre úplne neznámu webovú stránku, na konci každého z nich pridal zakaždým odkazy na produkty internetového obchodu Amazon. Vedel, že ak čitatelia jeho článkov kliknú na niektorý z odkazov a niečo si kúpia, získa drobnú províziu. Keďže mal vo firme plné ruky práce, len čo články uverejnil, takmer okamžite celú záležitosť pustil z hlavy. O niekoľko týždňov neskôr mu poštou dorazil šek... na 350 dolárov. Jeho partnerka neverila, že ide o skutočné peniaze, až kým ju za ne nepozval na príjemnú večeru so všetkým, čo k tomu patrí.

V tom čase ani len netušil, že tento drobný projekt, ktorý vytvoril za víkend, by mu časom mohol vyniesť stovky dolárov. Rovnako vtedy nemal ani poňatia, že o niekoľko rokov mu tie isté články budú zarábať v priemere 700 dolárov mesačne bez toho, aby musel čo i len pohnúť prstom. Nepostačí mu to možno na dôchodok, ale rozhodne to poteší.

Podobne to bolo aj v prípade istého zamestnanca štátnej správy v San Diegu, ktorý sa ponúkol, že bude fotografom na kamarátkinej svadbe. Ani len netušil, že si tak postupne mesačne zarobí až 3 500 dolárov. Tento človek sa nechcel stať svadobným fotografom na plný úväzok, no možnosť fotografovať príležitostne na svadbách vždy, keď sa mu to hodí, mu dodáva pocit pohody a finančnej istoty. Podľa toho, ako mu to vyhovuje, ponuku buď prijme, alebo odmietne. Zatiaľ čo, samozrejme, dostáva pravidelnú výplatu zo svojej „skutočnej“ práce.

Keď istá obchodná zástupkyňa spoločnosti Pennsylvania Oil and Gas začala na Pintereste uverejňovať obrázky, nebola žiadnou celebritou a určite nerozmýšľala, ako „zarobiť“. Popri zamestnaní na plný úväzok bola navyše mamou, učiteľkou jogy a aktívnou členkou miestnej komunity. Na jej radostné prekvapenie spojené s obrovským šokom zarobila za mesiac viac ako 1000 dolárov. Po troch rokoch sa jej príjem vyšplhal až na viac ako 40-tisíc dolárov ročne, a to len vďaka tomu, že vždy, keď si našla počas svojho nabitého dňa voľnú chvíľku, pripla na Pintereste niekoľko fotografií.

Všetky tieto skutočné príbehy predstavujú istý spôsob vedľajšieho príjmu, ktorý môžeme označiť ako projekt na zarobenie peňazí a zvyčajne sa doň pustíte popri stálom zamestnaní. Inými slovami, je to spôsob, ako si zarobiť extra peniaze bez toho, aby ste na seba vzali riziko podnikania na vlastnú päsť.

Niekomu sa samozrejme myšlienka, že dá v práci výpoveď a postaví sa na vlastné nohy, môže zdať vzrušujúca. Mnohých však môže taktiež vystrašiť. Koniec koncov, ak musíte zabezpečiť rodinu alebo splácate hypotéku, je nesmierne ťažké, ak nie nemožné, nadobro sa vzdať stáleho príjmu, ktorý vám navyše pokrýva aj zdravotné poistenie.

Ale čo ak by ste s minimálnou investíciou času, peňazí a úsilia dokázali rozbehnúť nápad, ktorý by vám priniesol peniaze navyše, a to všetko popri stabilnom a stálom zamestnaní? V tejto knihe sa dozviete presne ako na to vďaka podrobným inštrukciám, ktoré vás privedú od nápadu k jeho realizácii len za 27 dní. Celá príručka je napísaná predovšetkým pre tých, ktorí nemajú dostatok ani času, ani trpezlivosti. Je to podrobná mapa, ktorá vám ukáže, ako hľadať nové nápady, vybrať si tie najúspešnejšie, uplatniť ich v praxi a do mesiaca zarobiť peniaze.

Vedľajší príjem však nie je len o tom, ako získavať hotovosť navyše. V dnešnej dobe, keď sa z podnikania vytráca akýkoľvek pocit lojality voči zamestnancom, vám vedľajší príjem poskytne nový pocit bezpečia. Ponúka vám možnosť rozhodnúť sa. Keď totiž dostanete viac peňazí z rôznych zdrojov, nebudete závislí na vrtochoch jedného zamestnávateľa.

Viac príjmov znamená viac možností. Viac možností predstavuje väčšiu slobodu.

Na nasledujúcich stránkach si prečítate omnoho viac príbehov s rovnakým koncom ako mali tie, ktoré sme práve spomínali. Nie sú len zábavné, ale majú aj hlbší zmysel. Ich úlohou je ukázať vám, že každý si dokáže vytvoriť svoju skratku k slobode tým, že zvýši svoj príjem, a to s využitím schopností, ktoré už má. Nezáleží na tom, čo robíte každý deň v práci, alebo či sa považujete za „podnikateľa“, vedľajší príjem sa vám zíde. Ak sa budete držať tohto plánu, do mesiaca sa vám podarí zabezpečiť si ho.

Aký bude váš príbeh?

STROM, NA KTOROM RASTÚ PENIAZE

Už ste niekedy počuli príslovie, že peniaze nerastú na strome? Rodičia to občas zvyknú hovoriť deťom, keď si ich ratolesti chcú kúpiť všetko, čo vidia. Lenže títo rodičia majú pravdu len spolovice. Peniaze v skutočnosti rastú na strome. Musíte len zasadiť správne semienka do správnej pôdy. V každej krátkej kapitole tejto knihy nájdete príbeh o niekom, kto svoj strom s peniazmi objavil a pomohol mu zakvitnúť jednoducho tak, že svoj nápad uskutočnil. Postupne sa naučíte, ako odhaliť a rozlúštiť tajomstvá tohto procesu a prispôsobiť si ich podľa seba.

Dúfam, že vás tieto príbehy inšpirujú, ale predovšetkým dúfam, že vás motivujú konať. Aj na vás niekde čaká strom, na ktorom rastú peniaze. V nasledujúcich 27 dňoch prídete na to, ako ho nájsť, starať sa oň a potom už len sledovať, ako rastie.

Nezáleží na tom, či ste už mali nejaký vedľajší príjem, alebo je pre vás tento pojem úplne nový, táto kniha vám v krátkom čase pomôže spustiť a úspešne rozbehnúť ziskový projekt. Všetky podrobnosti nájdete na najbližších viac ako 200 stranách, ale práve teraz potrebujete vedieť toto:

1. Každý by mal mať vedľajší príjem. Aj keď máte radi svoju aktuálnu prácu, mať viac ako jeden zdroj príjmu vám poskytne väčšiu slobodu a viac možností.

2. Na rozbehnutí vedľajšieho projektu nie je nič ťažké. Ak sa budete držať inštrukcií v tejto knihe, dokážete to do mesiaca.

3. Na to, aby ste dokázali zarobiť peniaze navyše, musíte najprv zistiť, ako a kde hľadať nápady, ktoré by vám priniesli zisk, a vybrať spomedzi nich za každých okolností ten najlepší. Obe tieto schopnosti získate po prečítaní prvej polovice knihy.

4. Mať vedľajší príjem je predovšetkým o schopnosti konať! Musíte svoj nápad uskutočniť zvyčajne ešte predtým, než sa cítite stopercentne pripravení, a následne ho po prvých výsledkoch znova prehodnotiť a doladiť. To sa naučíte po prečítaní druhej časti knihy.

ČO POTREBUJETE A ČO NEPOTREBUJETE

Na získanie vedľajšieho príjmu nepotrebujete takmer nič. Na to, aby ste uspeli, potrebujete väčšinou:

• To správne duševné rozpoloženie.

Predovšetkým ochotu učiť sa a experimentovať. Aj napriek tomu, že máte s vedľajším príjmom dlhodobé skúsenosti, niektoré veci, ktoré sa tu dozviete, budú pre vás úplnou novinkou. Na to, aby ste z jednotlivých lekcií vyťažili čo najviac, vám nesmie chýbať ochota otvoriť svoju myseľ novým spôsobom myslenia.

• Ochotu konať.

Napriek tomu, že som sa snažil napísať praktickú knihu, len to, že si ju prečítate, vám nepomôže. Musíte prejaviť vôľu riadiť sa inštrukciami a vyskúšať cvičenia. Môžete si ich obmeniť tak, aby vám vyhovovali, ale ak chcete byť úspešní, nesmiete ich jednoducho preskočiť.

Ako ste si určite všimli, zoznam vecí, ktoré na získanie vedľajšieho príjmu potrebujete, je skutočne minimálny. Na druhej strane zoznam toho, čo nepotrebujete, je podstatne dlhší. Je však skutočne dôležitý, pretože mnoho ľudí si myslí, že popri svojej každodennej práci si nedokážu zarobiť peniaze navyše. Títo ľudia sa našťastie mýlia. Zbavme sa tejto myšlienky hneď na začiatku:

• Nepotrebujete veľa peňazí.

Odložte bokom kreditné karty (aspoň tie s nastaveným vysokým limitom) a nerobte si starosti s navýšením kapitálu alebo s pôžičkou. Na uskutočnenie procesu, ktorý vám v najbližších dňoch ukážem, tak ako aj na drvivú väčšinu nápadov a príbehov, ktoré si prečítate, veľa peňazí nepotrebujete. V niektorých prípadoch to dokonca zvládnete úplne bez nich.

• Nepotrebujete veľa času.

Aby som to uviedol na pravú mieru, trochu času potrebovať budete. Čas na rozbehnutie vedľajšieho príjmu by však mal byť minimálny. 27-dňový plán by mal byť viac než dosť popri vašich existujúcich povinnostiach a nemal by vám zabrať viac ako hodinu denne. Ak chcete, aby vám to išlo rýchlejšie alebo chcete projekt okamžite pozdvihnúť na vyššiu úroveň, je to v poriadku, môžete doň investovať viac času, ale nemusíte.

• Nepotrebujete titul z ekonómie ani žiadne špeciálne vzdelanie.

Väčšina škôl a seminárov o podnikaní učí ľudí, ako sa stať manažérom v spoločnosti, čo je v poriadku, ak ide o váš trvalý príjem. Pri vedľajšom príjme však neriadite cudziu spoločnosť, rozbiehate vlastný biznis. Na to manažérsky titul nepotrebujete. Nebudete potrebovať žiadny komplikovaný softvér ani tabuľky. Na finančné prognózy vám postačí aj kúsok papiera a presne k tomu sa dostaneme počas 5. dňa nášho plánu.

• Nepotrebujete zamestnancov, asistentov ani obchodných partnerov.

Možno v istom bode budete potrebovať pomoc, ale nie hneď. Počiatočným cieľom je začať na vlastnú päsť, s pomocou vašich vlastných schopností a úsilia.

• Na rozbehnutie vlastného malého podnikania nepotrebujete skúsenosti.

Na to, aby ste zarobili nejaké peniaze navyše, nemusíte byť „veľkopodnikateľom“. Aj keď s prácou pre seba nemáte skúsenosti, s pomocou rád v tejto knihe a s trochou vynaliezavosti nebudete mať najmenší problém premeniť svoj nápad na zisk.

Niektoré z vyššie uvedených vecí (peniaze, nadbytok voľného času, vzdelanie) môžu vášmu plánu v skutočnosti uškodiť. Ak máte dosť peňazí na to, aby ste ich minuli, miniete ich. Ak máte dosť voľného času na to, aby ste ním plytvali, urobíte to. Čokoľvek ste sa v škole o podnikaní naučili, vás môže odradiť alebo vám zabrániť v tom, aby ste podnikli jednoduché kroky a zmenili tak svoj nápad na realitu. A nakoniec, možno sa v budúcnosti ukáže ako rozumné riešenie rozšíriť svoj tím, ale keď si musíte všetko urobiť sami, budete nútení držať sa toho, čo je dôležité. Tento plán vám ukáže, ako na to.

PREČO SOM NAPÍSAL TÚTO KNIHU

Počas celého obdobia dospelosti rozbieham alebo riadim nejaký typ vedľajšieho príjmu. Je to vlastne jediný spôsob zárobku, aký poznám. Už viac ako 20 rokov si celkom dobre žijem vďaka tomu, že robím všetko možné od dovážania kávy až po vytváranie webových stránok. Dokonca som medzičasom strávil aj niekoľko rokov ako dobrovoľník v západnej Afrike a napĺňal (a aj uskutočnil) som svoj sen navštíviť každú krajinu na svete. Keby ste mi položili otázku, ako sa stať lepším zamestnancom, nevedel by som vám odpovedať. Ak sa však chcete dozvedieť, ako si vytvoriť nový zdroj príjmu, ste na správnej adrese, dovediem vás krok po kroku až do cieľa.

Aj vy sa môžete naučiť, ako si rozbehnúť vedľajší projekt. Keď nadobudnete schopnosť vymýšľať nové spôsoby, ako si privyrobiť, bez problémov prídete na niečo vždy, keď to budete potrebovať. A len čo si potom osvojíte schopnosť meniť nápady na skutočnosť, dokážete všetky svoje nápady zmeniť na stroj, ktorý vám zarobí peniaze.

Je to ako alchýmia, len v tom nie sú žiadne čary. Je to skutočné.

Jediným cieľom tejto knihy je pomôcť vám zvýšiť váš príjem a dať vám pocit istoty, že môžete robiť čokoľvek, čo vás baví. Ak túto úlohu prijmete a rozhodnete sa ju dotiahnuť do konca, sľubujem, že vám na vašej ceste budem všemožne pomáhať.

AKO SA ZHOSTIŤ 27-DENNÉHO PLÁNU

Schopnosť úspešne si privyrobiť sa neučí v škole. Pokiaľ ste nemali výnimočné šťastie, nemohli ste sa ju naučiť ani od svojich rodičov. Nie je nič zlé na vedomostiach, ktoré ste sa naučili v škole, v tomto prípade vám však veľmi nepomôžu. Jediný spôsob, ako sa dá naučiť zarobiť si peniaze navyše, je totiž prax.

Minule som sa rozprával s istou dámou, ktorá rozbiehala svoj prvý vedľajší projekt. Práve ona je typickým príkladom človeka, pre ktorého je napísaná táto kniha. Má dobrú prácu a nechce sa veľmi púšťať do podnikania na vlastnú päsť. Na druhej strane sa však chce vo voľnom čase venovať niečomu vlastnému. Napadlo jej teda vytvoriť dočasnú výstavu, kde by predávala svoje ilustrácie. Keďže toho o založení podnikania veľa nevedela, vydala sa zdanlivo logickou cestou. Zapísala sa na osemtýždňový kurz podnikania na miestnej univerzite. Kurz však bohužiaľ za veľa nestál. „Pomohlo mi asi len 15 percent z toho, čo som sa tam naučila,“ prezradila mi. „Zvyšok boli veci, ktoré väčšinou alebo absolútne nemali s mojimi cieľmi nič spoločné.“

Považujte túto knihu za iný typ školy. Namiesto toho, aby ste sa učili písať siahodlhé obchodné plány a požičiavať si peniaze, vám ukáže úplný proces plánovania a realizácie, zhustený do 27-denného časového rámca.

A namiesto toho, aby ste sa museli každý deň v určenú hodinu dostaviť do triedy, môžete sa tieto lekcie naučiť podľa vlastného rozvrhu, v čase, keď vám to vyhovuje. Preštudujte si nižšie uvedený všeobecný prehľad, ktorý vám ukáže, ako spolu všetky kroky súvisia a dovedú vás k úspešnej vedľajšej zárobkovej činnosti.

Každý týždeň sa zameriava na jednu tému a je rozdelený do piatich krokov spolu s bonusovými krokmi v 3. a 4. týždni. Neupínajte sa na to, koľko vám jednotlivé kroky trvajú. Niektoré dokončíte rýchlo, iné zas budete musieť dokončiť na ďalší deň. Základ je, aby ste sa všetkými štádiami posúvali po poradí.

Toto sú úlohy na každý týždeň:

PRVÝ TÝŽDEŇ: Naučte sa prichádzať s výnosnými nápadmi.

DRUHÝ TÝŽDEŇ: Vyberte ten najlepší nápad (nie všetky nápady sú rovnako dobré).

TRETÍ TÝŽDEŇ: Pripravte sa na to, že sa o svoj nápad podelíte so správnou skupinou ľudí.

ŠTVRTÝ TÝŽDEŇ: Odštartujte svoj projekt (pravdepodobne to bude skôr, ako budete úplne pripravení) a sledujte výsledky.

PIATY TÝŽDEŇ: Prehodnoťte a dolaďte zdroj svojho vedľajšieho príjmu.

TAK SA DAJME DO PRÁCE!

V tejto chvíli by ste už mali mať istú predstavu o tom, či sa do tvorby vedľajšieho príjmu chcete pustiť alebo nechcete. alebo nie. Urobte si tento krátky test:

- Páči sa vám myšlienka, že by ste mali viac ako jeden zdroj príjmu?

- Ste ochotní venovať aspoň pol hodiny denne myšlienke vedľajšieho príjmu po dobu najbližších 27 dní?

Ak ste na obe otázky odpovedali kladne, môj 27-denný plán je pre vás ako stvorený. Len jedno varovanie: Na nasledujúcich stránkach vám celkom otvorene poviem, čo presne funguje a čo nie. V priebehu 20 rokov som rozbehol viacero aktivít na získavanie vedľajšieho príjmu a spolupracoval som s tisíckami ľudí, ktorí sa pokúšali privyrobiť si peniaze navyše. Viem, čo funguje a čo nie. Chcem, aby ste uspeli a nechcem mrhať vaším časom. Verte mojim metódam.

BEZPLATNÉ POMÔCKY NA SLEDOVANIE JEDNOTLIVÝCH KROKOV

Nuž a napokon všetko, čo potrebujete, nájdete na týchto stránkach, ale vytvoril som navyše niekoľko bezplatných nástrojov pre tých, ktorí by v priebehu procesu potrebovali drobnú pomoc pri prechádzaní jednotlivými krokmi. Prvým je bezplatný „tracker“, vďaka ktorému budete mať prehľad o jednotlivých krokoch svojho projektu. Občas pomôže, keď máte vizuálnu pripomienku toho, ako sa vám darí. Druhým je komunita na internete, kde sa ľudia ako vy, ktorí si rozbiehajú vedľajší projekt, môžu pripojiť k ďalším ľuďom, čeliacim rovnakej výzve. Samozrejme, že sa nemusíte pripojiť k žiadnej skupine, ale niekomu sa to môže zdať prospešné.

No a napokon, na internete uverejňujem rôzne doplnkové materiály. Stačí, ak navštívite moju internetovú stránku SideHustleSchool.com, zaregistrujete sa a získate k nim prístup.

Či už svoju prácu milujete, alebo ju nemôžete vystáť, každý by mal mať viac ako jeden zdroj príjmu. A ak sa správne rozhodnete, môže to byť tiež zábava. No na rozdiel od iných vecí, ktoré robíte pre potešenie, táto vám skutočne každý mesiac vynesie nejaké to euro navyše. Pamätajte, že vedľajší príjem vám prinesie istotu ďalšej práce. Nemá v sebe žiadny háčik, pričom možnosti sú neobmedzené.

Koniec ukážky

Table of Contents

Titulná strana

Tiráž

VÁŠ 27-DENNÝ PLÁN

SPÔSOB VEDĽAJŠIEHO PRÍJMU

PRVÝ TÝŽDEŇ: VYTVORTE SI ARZENÁL NÁPADOV

DRUHÝ TÝŽDEŇ: VYBERTE SVOJ NAJLEPŠÍ NÁPAD

TRETÍ TÝŽDEŇ: PRIPRAVTE SA NA ŠTART

ŠTVRTÝ TÝŽDEŇ: PREDSTAVTE SVOJ NÁPAD SPRÁVNYM ĽUĎOM

PIATY TÝŽDEŇ: PREHODNOŤTE A ZDOKONAĽTE